[Clemens Episcopus, servus servorum Dei, venerabilibus fratribus Archiepiscopis et Episcopis, in quorum Parochiis Prioratus et obedientiæ Ecclesiæ Cluniacensis existunt, salutem et Apostolicam benedictionem. Sic est Ecclesiarum Prælatis ex divina constitutione permissum spiritualia seminando, carnalia metendo recipere, secundùm illud non alligabis osbovi trituranti, ut sibi commissis Ecclesiis oneri non existant. Intelleximus siquidem, quod hæc quidam vestrum nequaquam sicut convenit attendentes, cum suas Diœceses circumeant, à Prioratibus et obedientiis Cluniacensium fratrum apud alios hospitati procurationes sibi faciunt exhiberi, licet ipsi parati essent, ut asserunt, in Prioratibus suis eos benignè recipere, et prompta eis devotione servire. Quia verò indignum est ac vestræ pariter honestati contrarium Ecclesiasticæ charitatis obsequia ad gravamen trahere subditorum, fraternitati vestræ præsentium auctoritate districtius inhibemus, ne de cætero, nisi cum ad prædictorum fratrum Prioratus visitationis causa veneritis, procurationes ab eis aliquas requiratis, nec eis super hoc gravamen aliquod aut molestiam inferatis; scituri quod si secus egeritis, nos eisdem fratribus auctore Domino curabimus prohibere, ut alibi hospitatis procurationes nequaquam impendant. Datum Laterani IV. Kalendas Martii. Pontificatus nostri anno primo.]